b'\n_START_ARTICLE_\nSmrke\xc5\xbe\n_START_SECTION_\nOpis\n_START_PARAGRAPH_\nSmrke\xc5\xbe je podolgovata, bo\xc4\x8dno rahlo stisnjena riba z veliko glavo, katere telo je pokrito s ktenoidnimi luskami, ki pa jih ni ob bazi prsnih plavuti. Zanj so zna\xc4\x8dilne tri do \xc5\xa1tiri vzdol\xc5\xbene temne proge. Dve hrbtne plavuti sta zdru\xc5\xbeeni in potekata vzdol\xc5\xbe cele dol\xc5\xbeine hrbta. Sprednji del je sestavljen iz 17-19 trdih plavutnic, zadnji del pa je sestavljen iz mehkih. Hrbtna plavut se kon\xc4\x8da tik pred repno, ki je malce vbo\xc4\x8dena. Pobo\xc4\x8dnica je vzporedna z linijo hrbta, v njej pa je med 55 in 65 lusk. Smrke\xc5\xbe je po hrbtu olivno rjave ali olivno zelene barve, boki so rumenkasti in na trebuhu prehajajo v srebrno belo. Glava je velika in zavzema pribli\xc5\xbeno petino celotne dol\xc5\xbeine telesa. Gobec je dolg in koni\xc4\x8dast, v njem pa so na zornji in spodnji \xc4\x8deljusti razporejeni zobje, ki nakazujejo roparsko naravo ribe._NEWLINE_Zraste do 20\xc2\xa0cm, izjemoma tudi nekoliko ve\xc4\x8d, \xc5\xbeivi pa od 15 do 20 let. Drsti se v gornjem toku rek v katerih \xc5\xbeivi na prodi\xc5\xa1\xc4\x8dih, kjer samica odlo\xc5\xbei do 10.000 iker. Smrke\xc5\xbe je raz\xc5\xa1irjen v \xc4\x8distih, s kisikom bogatih rekah, obi\xc4\x8dajno v ve\xc4\x8djih globinah nad prodnatimi ali pe\xc5\xa1\xc4\x8denimi tlemi. V Sloveniji je uvr\xc5\xa1\xc4\x8den na Seznam zavarovanih \xc5\xbeivalskih vrst.'